EA ควักเงิน 300.14 ลบ. ซื้อหุ้น”Amita” ผู้ผลิตแบตเตอรี่ในไต้หวันเพิ่ม รวมถือ 50.69%
EA ควักเงิน 300.14 ลบ. ซื้อหุ้น "Amita" ผู้นำธุรกิจผลิตแบตเตอรี่ Lithium-Ion Polymer ในไต้หวัน เพิ่ม 7.78 ล้านหุ้น หรือคิดเป็น 15.49% รวมถือ 50.69%
6 พ.ย. 2560

บริษัท พลังงานบริสุทธิ์ จำกัด (มหาชน) หรือ EA เปิดเผยว่า เมื่อวันที่ 3 พ.ย.60 บริษัทได้เข้าลงทุนในบริษัท Amita Technologies Inc. (Amita) คิดเป็นสัดส่วน 35.20% ของจำนวนหุ้นสามัญที่ออกและจำหน่ายแล้วทั้งหมดของ Amita โดย ล่าสุด บริษัทได้ดำเนินการเข้าลงทุนเพิ่มใน Amita (ปัจจุบันมีสถานะเป็นบริษัทร่วม) ซึ่งเป็นไปตามมติเห็นชอบของที่ประชุมคณะกรรมการบริษัทฯ เมื่อวันที่ 30 มิ.ย.60
โดยการเข้าลงทุนเพิ่มดังกล่าว เป็นการเข้าซื้อหุ้นจากผู้ถือหุ้นเดิมของ Amita ด้วยวิธีการซื้อหุ้นผ่านระบบของตลาดหลักทรัพย์ไต้หวัน (Emerging Stock Market) เป็นจำนวนทั้งสิ้น 7,784,000 หุ้น ทำให้สัดส่วนการถือหุ้นเพิ่มขึ้นร้อยละ 15.49 คิดเป็นมูลค่าการลงทุนรวม 300.14 ล้านบาท
ทั้งนี้ผลจากการซื้อหุ้นดังกล่าว ทำให้บริษัทฯ เป็นผู้ถือหุ้นใน Amita จำนวนทั้งสิ้น 25,467,289 หุ้น คิดเป็นสัดส่วนร้อยละ 50.69 ของจำนวนหุ้นสามัญที่ออกและจำหน่ายแล้วทั้งหมดของ Amita และปัจจุบัน บริษัทฯ อยู่ระหว่างการพิจารณาอำนาจการควบคุมด้านอื่นๆ ซึ่งจะสามารถระบุประเภทเงินลงทุนได้ชัดเจนในอนาคต
อนึ่ง Amita เป็นผู้นำในธุรกิจผลิตแบตเตอรี่ Lithium-Ion Polymer ของไต้หวัน ที่พัฒนาเทคโนโลยีชั้นสูง จนเป็นผู้นำ และเชี่ยวชาญในการผลิตแบตเตอรี่ เพื่อใช้ในหลากหลายอุตสาหกรรมมานานถึง 16 ปี
“การเพิ่มสัดส่วนการลงทุนใน Amita เพิ่มในครั้งนี้ ถือเป็นการตอกย้ำ ในการขยายไลน์ธุรกิจ ของ EA ในการก้าวสู่ธุรกิจแบตเตอรี่อย่างเต็มรูปแบบ ซึ่งมั่นใจว่าจะช่วยผลักดันธุรกิจของ EA เติบโตอย่างมั่นคง และยั่งยืนในอนาคต”นายอมร กล่าว
 
 